La finalul anului 2023, 3 din 4 conexiuni de internet fix erau doar prin fibră optică, cu 13% mai mult față de anul precedent, astfel încât conexiunile Gigabit au depășit 2 milioane, arată datele prezentate vineri de ANCOM.
Nivelul de 80% din gospodării conectate la internet fix a fost depăşit, arată raportul de date statistice realizat de ANCOM pe baza datelor raportate de furnizori.
„De altfel, obiectivele digitale ale Uniunii Europene pentru 2030 urmăresc ca toate gospodăriile europene să aibă acces la conexiuni Gigabit, iar rețelele 5G sau cele cu performanțe similare să fie disponibile în toate zonele populate până în 2030. Totodată, 8 din 10 conexiuni active de internet mobil (21,5 milioane) au utilizat 4G și/sau 5G, pe seama triplării conexiunilor 5G, care au ajuns la 2,3 milioane”, se arată într-un comunicat al ANCOM.
Datele statistice sunt publicate vineri, pentru marcarea aniversării Zilei Mondiale a Telecomunicațiilor și Societății Informaționale.
Iată principalele evoluții prezentate în raportul ANCOM privind piața telecom la finalul anului 2023:
Internet fix
-Cu o creștere de 4%, numărul de conexiuni în anul 2023 a depăşit 6,6 milioane, 93% permițând viteze care depășesc 100Mbps
-31% dintre conexiuni (2 milioane conexiuni, în creștere cu +20%) permit viteze de cel puțin 1 Gbps
-Ritmul de creștere a numărului de conexiuni din mediul rural (+5%) îl depășește pe cel din urban (+4%)
-Traficul mediu lunar a ajuns la 81 GB per locuitor (+17%), adică 2,7 GB/zi
-La nivel național, rata de penetrare la 100 de gospodării este de 80% (86% în mediul urban și 72% în mediul rural)
-După numărul de conexiuni, primii 3 furnizori sunt: RCS&RDS (70%), grupul Orange (17%) şi Vodafone (11%).
Internet mobil
-Numărul total de conexiuni active a înregistrat o ușoară creștere, ajungând la 21,5 milioane, dintre care 17 milioane au utilizat 4G şi/sau 5G
-Numărul conexiunilor care au utilizat 5G s-a triplat față de sfârșitul anului 2022, ajungând la un total de 2,3 milioane
-20,4 milioane de conexiuni sunt folosite atât pentru telefonie, cât și pentru internet mobil, iar 1,1 milioane sunt utilizate doar pentru acces la internet mobil (data only)
-Traficul mediu lunar a fost de aproape 11 GB per locuitor (+32%)
-După numărul de conexiuni active, primii 3 furnizori sunt: grupul Orange (37%), RCS&RDS (27%) şi Vodafone (23%).
Telefonie mobilă
-23,6 milioane de cartele SIM active de telefonie mobilă, din care două treimi sunt pe bază de abonament
-Față de sfârșitul anului 2022, numărul cartelelor SIM cu abonament a înregistrat o creștere de 7%, în timp ce numărul de cartele SIM preplătite „active” a scăzut cu 11%
-Traficul total de voce a înregistrat o scădere de 6%, până la 60 miliarde de minute, în timp ce traficul mediu de telefonie mobilă efectuat de un locuitor a fost de 4 ore și 22 minute/lună, respectiv de 16 SMS-uri/lună
-În funcție de numărul de cartele SIM active, grupul Orange avea o cotă de piață de 35%, Vodafone 28%, iar RCS&RDS 24%.
Televiziune
-Numărul abonaților la servicii TV s-a menţinut la 7,8 milioane
-Se menține preferința utilizatorilor de a migra către serviciile de retransmisie prin cablu (+4%, până la 6,8 milioane abonați) în defavoarea serviciilor prin satelit/DTH (-22%, până la un total de 0,9 milioane)
-În funcție de numărul total de abonați la sfârșitul anului 2023, RCS&RDS avea o cotă de piață de 73%, grupul Orange 14%, Vodafone 10%
Venituri din sectorul telecom
-Veniturile din sectorul telecom s-au menţinut la 16,9 miliarde de lei în anul 2023, adică 3,4 miliarde euro
-Internetul fix și mobil a generat 37% din totalul veniturilor, telefonia mobilă 29%, retransmisia programelor TV 15%, telefonia fixă 9%, iar celelalte tipuri de reţele/servicii 10%
-În funcție de veniturile obținute din furnizarea de rețele și servicii de comunicaţii electronice, primii 3 furnizori erau: grupul Orange (39%), RCS&RDS (26%) și Vodafone (24%)
ANCOM precizează că Ziua Mondială a Telecomunicațiilor și Societății Informaționale marchează semnarea primei Convenții Internaționale privind Telegrafia, la Paris în anul 1865, ocazie cu care a fost creată Uniunea Internațională a Telecomunicațiilor (UIT).